Automatisk oplæsning

Der er ikke oplæsning af denne artikel, så den oplæses derfor med maskinstemme. Kontakt os gerne på automatiskoplaesning@pol.dk, hvis du hører ord, hvis udtale kan forbedres. Du kan også hjælpe ved at udfylde spørgeskemaet herunder, hvor vi spørger, hvordan du har oplevet den automatiske oplæsning. Spørgeskema om automatisk oplæsning

Der er umiddelbart grund til at tro på, at en 31-årig mand fra Syrien tilbage i november 2016 var parat til at begå terror i København.

Mandag har en dommer i Københavns Byret i hvert fald valgt at forlænge den sigtedes ophold bag tremmer i yderligere fire uger.

Manden, der er asylansøger i Sverige, blev anholdt 21. december 2017.

Det er politiets opfattelse, at den anholdte var i ledtog med en 21-årig landsmand, der i sommer blev idømt fængsel af en tysk domstol i samme sag. Her lød straffen på fængsel i seks et halvt år.

Ifølge sigtelsen, som er rejst af anklagemyndigheden ved Københavns Politi, havde syrerne til hensigt først at overfalde vilkårlige personer med knive. Herefter ville de detonere en eller flere bomber.

Planerne blev dog forpurret, da den 21-årige blev afvist ved grænsen til Danmark og siden anholdt af tysk politi.

IS stod for kontakt

Under retssagen i Tyskland mod den 21-årige kom det frem, at det var Islamisk Stat (IS), der etablerede kontakten mellem de to syrere.

Det blev også dokumenteret, hvordan den 21-årige i en korrespondance med IS havde erklæret sig parat til at dræbe i gruppens navn.

»Vi må gå ud fra, at der var tale om, at der skulle sprænges flere bomber«, lød det i forbindelse med domsafsigelsen fra den tyske retsformand.

Mandag ønsker anklager Sonja Hedegaard ikke at oplyse, hvornår der tages stilling til, om der skal rejses tiltale mod den mistænkte 31-årige.

Foreløbig er samtlige retsmøder mod ham foregået bag lukkede døre. Derfor er det uvist, hvordan beviserne mod ham ser ud.

ritzau